b'\n_START_ARTICLE_\nAlennusmyynti\n_START_PARAGRAPH_\nAlennusmyynti eli ale on kampanja, jossa yritykset myyv\xc3\xa4t tuotteita rajoitetun ajan alennettuun hintaan. Alennusmyynnin keskeisimpi\xc3\xa4 tavoitteita on menekin kasvattaminen, vanhojen tuotteiden poistaminen uusien tilalta sek\xc3\xa4 yrityksen tunnettavuuden ja asiakaskunnan lis\xc3\xa4\xc3\xa4ntyminen._NEWLINE_Suomessa alennusmyynnit ajoittuvat perinteisesti joulun sek\xc3\xa4 juhannuksen j\xc3\xa4lkeen. Alennusmyyntien suosikkituotteita ovat muun muassa vaatteet ja viihde-elektroniikka.\n_START_SECTION_\nLains\xc3\xa4\xc3\xa4d\xc3\xa4nn\xc3\xb6t\n_START_PARAGRAPH_\nYrityksien tulee noudattaa alennusmyynneiss\xc3\xa4 tiettyj\xc3\xa4 lains\xc3\xa4\xc3\xa4d\xc3\xa4nt\xc3\xb6j\xc3\xa4.\n_START_SECTION_\nTuotteet\n_START_PARAGRAPH_\nAlennusmyynti on kestoajaltaan rajoitettu tarjous, jonka sis\xc3\xa4lt\xc3\xb6n\xc3\xa4 on hinnanalennus. Jos yritys ei rajaa markkinnoissa tuotteita, jotka kuuluvat alennusmyyntiin, tulee huomattavan osan tuotteista kuulua alennusmyynnin piiriin. Jos alennusmyynnin tuotteet rajataan, siit\xc3\xa4 on ilmoitettava selv\xc3\xa4sti, ett\xc3\xa4 kuluttaja voi havaita asian pelk\xc3\xa4ll\xc3\xa4 yleissilm\xc3\xa4yksell\xc3\xa4.\n_START_SECTION_\nMyyntihinta\n_START_PARAGRAPH_\nAlennusmyyntiin kuuluvien tuotteiden myyntihinnat tulee kertoa kuluttajille selke\xc3\xa4sti ja n\xc3\xa4kyv\xc3\xa4sti. T\xc3\xa4rkeint\xc3\xa4 on ilmoittaa lopullinen myyntihinta, joka t\xc3\xa4ss\xc3\xa4 yhteydess\xc3\xa4 tarkoittaa uutta alennettua hintaa. Tuotteessa aikaisemmin peritty hinta ja alennusprosentti ei yksin\xc3\xa4\xc3\xa4n riit\xc3\xa4. Aiemmin peritty\xc3\xa4 hintaa ei ole v\xc3\xa4ltt\xc3\xa4m\xc3\xa4t\xc3\xb6nt\xc3\xa4 ilmoittaa lainkaan. Joissakin liikkeiss\xc3\xa4 on esill\xc3\xa4 hinnanalennustaulukot, josta n\xc3\xa4kyv\xc3\xa4t tuotteiden alennetut hinnat.\n_START_SECTION_\nAlennuksen suuruus\n_START_PARAGRAPH_\nTuotteen hintaa ei saa ilmoittaa alennetuksi enemp\xc3\xa4\xc3\xa4 kuin se tosiasiallisesti alittaa aikaisemmin perityn hinnan. Alennus on laskettava siit\xc3\xa4 hinnasta, jolla yritys on myynyt tuotetta aikaisemmin. Hintoja ei saa keinotekoisesti korottaa v\xc3\xa4litt\xc3\xb6m\xc3\xa4sti ennen alennusmyynti\xc3\xa4. Alennusmyynnin markkinoinnilla ostajalle annetaan mielikuva edullisesta ostotilaisuudesta. Jos tuotteen hintaa alennusmyynnin aikana alennetaan entisest\xc3\xa4 hinnasta, lis\xc3\xa4alennuksen suuruus lasketaan jo alennetusta hinnasta. Harhaanjohtavaa on my\xc3\xb6s mainostaa suuria alennuksia, jotka todellisuudessa koskevat vain pient\xc3\xa4 osaa alennusmyyntiin kuuluvista tuotteista. Jos suurempia alennuksia halutaan mainostaa, harhaanjohtavuus voidaan v\xc3\xa4ltt\xc3\xa4\xc3\xa4 niin ett\xc3\xa4 markkinoinnissa kerrotaan mit\xc3\xa4 tuotteita alennukset koskevat, ja paljonko niit\xc3\xa4 on myynniss\xc3\xa4.\n_START_SECTION_\nKesto\n_START_PARAGRAPH_\nKalenterivuoden aikana alennusmyyntej\xc3\xa4 voi olla yhteens\xc3\xa4 korkeintaan kolme kuukautta. Yht\xc3\xa4jaksoinen alennusmyynti saa kest\xc3\xa4\xc3\xa4 enint\xc3\xa4\xc3\xa4n kaksi kuukautta. Hyv\xc3\xa4ksytt\xc3\xa4v\xc3\xa4 kestoaika voi jossain m\xc3\xa4\xc3\xa4rin vaihdella ala- ja tuotekohtaisesti. Kestoaikaan voivat vaikuttaa my\xc3\xb6s olosuhteet, kuten kausivaihtelut. Alennettujen hintojen pit\xc3\xa4\xc3\xa4 kuitenkin olla todellisia eiv\xc3\xa4tk\xc3\xa4 ne saa muodostua pysyviksi.\n_START_SECTION_\nRajoitukset\n_START_PARAGRAPH_\nAlennusmyynti\xc3\xa4 ei ole sallittua j\xc3\xa4rjest\xc3\xa4\xc3\xa4 tilap\xc3\xa4isten myyntitilaisuuksien tai kauppapaikan avaamisen yhteydess\xc3\xa4. K\xc3\xa4ytettyj\xc3\xa4 tuotteita ei voi myyd\xc3\xa4 alennuksella, koska k\xc3\xa4ytetty tuote on aina yksil\xc3\xb6, jonka hinta m\xc3\xa4\xc3\xa4r\xc3\xa4ytyy muun muassa i\xc3\xa4n ja kunnon mukaan. My\xc3\xb6s tuotteet, joilla on kausittainen varsin lyhyt myyntiaika, ei voida myyd\xc3\xa4 alennuksella. T\xc3\xa4llaisia tuotteita ovat muun muassa ilotulitteet, joille ei ehdi muodostua sellaista hintaa, jota olisi peritty juuri ennen alennetuilla hinnoilla aloitettua myynti\xc3\xa4.'